**PATARIMAI TĖVAMS, AUGINANTIEMS KALBOS IR KOMUNIKACIJOS SUTRIKIMŲ TURINTĮ VAIKĄ (IKIMOKYKLINIS AMŽIUS)**

**Kalbos raida**

**Ankstyvojo amžiaus vaikas**

* Girdi, kartoja suaugusiųjų kalbą.
* Pratinasi klausyti ir girdėti.
* Moka žaisti spontaniškai, laisvai.
* Turtina bei aktyvina pasyvųjį ir aktyvųjį žodyną.
* Bando verbaliai išreikšti savo norus, pageidavimus.
* Prašomas parodo1–5 kūno dalis, žinomą daiktą, paveikslėlį knygoje.
* Pradeda naudoti vaidmeninių žaidimų elementus (imituoja gyvūno judesius, jų kalbą, žaidžia pirštukinius žaidimus ir kt.).
* Stengiasi taisyklingai artikuliuoti garsus.
* Suvokia girdimų žodžių prasmę, vykdo elementarius žodinius nurodymus: atnešk kamuolį, duok lėlę, parodyk mašiną ir t.t..
* Klauso trumpų dainelių, dažnai kartojamų, rimuotų pasakėlių (19–24 mėn.).
* Pavadina kasdienės aplinkos daiktus, veiksmus.
* Vaiko kalba šeimos nariams yra suprantama.

**Trejų metų vaikas**

* Žino vidutiniškai 1000–1300 žodžių.
* Gali įvardinti daugumą pažįstamų daiktų.
* Klausinėja „Kam? Kada? Kodėl?“.
* Žino pagrindinių spalvų (raudona, žalia, mėlyna) pavadinimus, atskiria jas aplinkos daiktuose, spalvina piešinius.
* Išmoksta daiktų kiekio sąvokas: vienas, du, ... daug.
* Kalbėdamas vartoja įvardžius (aš, man, mes, jūs).
* Žino, kaip vadinami šeimos nariai (brolis, močiutė, teta).
* Pasako savo vardą, amžių ir lytį.
* Palaiko 2–3 sakinių dialogą.
* Keverzodamas parašo realių raidžių elementų.
* Daugumai žmonių vaiko kalba yra suprantama.

**Ketverių metų vaikas**

* Kontroliuoja savo veiksmus žodžiais.
* Moka eilėraštukų ir dainelių.
* Sukuria daug žodžių, tobulėja sunkesnių žodžių tarimas.
* Moka trumpai papasakoti.
* Gali pasakyti savo vardą ir pavardę.
* Tęsiasi fiziologinis šveplavimas: gali neištarti sunkiau artikuliuojamų garsų.
* Gali būti žodžių derinimo klaidų.
* Žino keletą paprastų gramatinių taisyklių (pvz., kada naudoti „jis“ ir „ji“).
* Kopijuoja raides ir žodžius.
* Rašo vardo raides ir vardą.
* Domisi raidėmis.
* Supranta kelių dalių instrukcijas (pvz., Apsirenk pižamą, išsivalyk dantukus ir tada susirask knygą).

**Penkerių metų vaikas**

* Baigiasi fiziologinis šveplavimas, kalba labai aiškiai.
* Sugeba ištarti įvairaus sunkumo žodžius.
* Moka parašyti savo vardą ir atpažįsta parašytą.
* Gali pasakyti savo vardą, pavardę ir adresą.
* Kalba gramatiškai taisyklinga.
* Moka palaikyti pokalbį.
* Pasakojimai dar nėra pakankamai rišlūs, nuoseklūs, logiški.
* Kopijuoja, rašo raides, vardą, kitus prasmingus ir beprasmius žodžius.
* Dažnai rašo iš dešinės į kairę.
* Raides ir skaičius geba kopijuoti bei rašinėti didelėje erdvėje.
* Supranta su mokymusi susijusius nurodymus (pvz., Apibrauk šiame lape visus paveikslėlius, kuriuose pavaizduota tai, ką mes valgome).

**Šešerių metų vaikas**

* Taisyklingai taria visus garsus.
* Vartoja paprastus ir sudėtinius sakinius.
* Vartoja tiesioginę ir netiesioginę kalbą.
* Palaiko pokalbį.
* Kuria trumpus pasakojimus pagal pateiktą paveikslėlį ar temą.
* Rišliai ir raiškiai atpasakoja nesudėtingus grožinės literatūros kūrinius.
* Nustato garso vietą žodyje (išskiria pirmąjį žodžio garsą, pirmą skiemenį...).
* Rašo savo vardą, pavardę, draugo vardą.
* Gali parašyti keletą (daug) diktuojamų raidžių ir trumpų žodžių.

**Kritiniai kalbos raidos požymiai. Kada reikia sunerimti?**

|  |  |  |
| --- | --- | --- |
| **Amžius** | **Kalbos supratimas** | **Kalbinė išraiška** |
| **6 mėn.** | Nestebi kalbinančio žmogaus.  Pakalbinus nesišypso. Netyrinėja žaislų rankomis, žvilgsniu ar burna. | Nevokalizuoja. |
| **9 mėn.** | Nerodo susidomėjimo kalbančiuoju, nežaidžia priežasties-pasekmės ryšio žaidimų. | Netaria priebalsių, vyrauja tik balsiai. |
| **12 mėn.** | Nenaudoja pirminių gestų (nemojuoja, nerodo pirštu). | Nečiauška. |
| **15 mėn.** | Nerodo įvardintų objektų (bent 5). | Netaria pirmųjų žodžių. |
| **18 mėn.** | Stokoja įsitraukimo žaidžiant su kitais.  Nesupranta paprastų vienos dalies prašymų. | Nesikreipia „mama“, tėte“. |
| **2 m.** | Žaislus naudoja ne pagal paskirtį (juos mėto, sukinėja rankose, padaužo).  Paklausus nerodo paveikslėlių ar daiktų. | Nepasako bent 25 žodžių. Neišmoksta naujų žodžių. |
| **2,5 m.** | Neatsako į klausimus nei verbaliai, nei neverbaliai. | Nejungia dviejų žodžių į junginius. |
| **3 m.** | Nesupranta prielinksnių, veiksmų pavadinimų, dviejų dalių instrukcijų. Negeba atsakyti į sudėtingesnius klausimus. | Nepasako bent 200 žodžių. Nesudaro paprastų sakinių. Artimiesiems sunku suprasti vaiko kalbą. Echolalijos. |
| **Nuo 4 m.** | Negeba palaikyti pokalbio. Negali kalbėti apie tai, ko nemato. Neatsako į klausimus apie save ir artimą aplinką. Nesupranta gramatinių kategorijų (laiko, giminių, skaičių). | Nesudaro sudėtingesnių 5-6 žodžių sakinių. Kalba gramatiškai netaisyklinga. Netiksliai taria daugelį garsų. Vaiko kalbą sunkiai supranta aplinkiniai. Neužduoda klausimų K...? |
| **Bet kuriuo metu** | Stebima regresuojanti kalbos raida. | Stebima regresuojanti kalbos raida, mikčiojimas. |

**Patarimai, kaip ugdyti vaiko kalbą namuose**

1. **Bendraukite** su vaiku, dainuokite, deklamuokite trumpus ketureilius, sakykite rimuotes, žaidinimus, kurkite pasakas be galo, įvairius pasakojimus, improvizuokite kartu su vaiku (pvz., mašinos burzgimą ir t.t.).
2. Nuolatos **rodykite vaikui taisyklingos kalbos pavyzdį**. Būkite reiklūs savo kalbai. Vaikas turi girdėti gražią, taisyklingą kalbą. Suaugusiųjų kalba tampa vaikui pavyzdžiu.
3. **Kalbėkite** lėtai, ramiai, įvairiomis intonacijomis.
4. **Siekite akių kontakto** su vaiku, demonstruokite, skatinkite mėgdžioti jūsų lūpų judesius (aiškiai artikuliuokite vaiko akių lygmenyje).
5. **Frazių užbaigimas**. Dainuokite dainelę/deklamuokite eilėraštį ir pristabdykite suteikdami galimybę vaikui užbaigti. Pvz., mano batai buvo (du) ir t. t.
6. **Komentavimas.** Komentuokite viską, kas matoma vaiko aplinkoje. Tai padės vaikui susieti žodžius, kuriuos naudojate su realiais, matomais aplinkos daiktais. Naudokite paprastą, aiškią vaikui kalbą, „nesumažinkite“ žodžių (tai yra katė, o ne kačiukas, šuo, o ne šuniukas, lėlė, o ne lėlytė).
7. **Kartojimas**. Tą patį žodį, kurį mokote, kartokite daug kartų.
8. **Derinkite ir pratęskite žodžių junginius**. Pvz., žaidžiant vaikas sako mašina, o jūs sakykite raudona mašina, vaikas sako kamuolys, o jūs sakykite didelis kamuolys ir pan.
9. **Pasirinkimai.** Pradėkite nuo dviejų pasirinkimų, tarkime žaislų ar maisto, kad suteiktumėte vaikui motyvaciją rinktis. Laikykite užkandžius ar žaislus prieš vaiką ir klauskite, kurio dabar nori: roboto ar kamuolio? Šokolado ar sausainio? Galite patikrinti, ar vaikas nesako paskutinio pasirinkimo, kurį girdėjo pakeisdami vietomis. Taip būsime tikri, kad jis pasirinko tai, ko iš tiesų nori ir suprato jūsų klausimą.
10. **Kalbos suvokimo ugdymas/praplėtimas.** Pirmiausia mokykite vykdyti vienos dalies prašymą/instrukciją, vėliau – dviejų, trijų. Jeigu vaikui sunku suvokti, kalbėkite lėčiau**.** Lavinkite vaiko kalbos supratimą, naudodami veiksmus ir daiktų savybes apibūdinančius žodžius**.** Kalbėkite apie tai, ką darote, pakartodami veiksmažodį kelis kartus. Skaitydami vaikui mėgdžiokite knygelėje pavaizduotus veiksmus. Prašykite, kad jis darytų tą patį.
11. **Garsų atpažinimas.** Kokį garsą skleidžia pvz., čiulbantis paukštis? Ir t.t. Kiekvienas garsas turi garsažodį tam veiksmui įvardinti.
12. **Ritmo plojimas ar beldimas.** Pvz., mušate būgną „ta ta ta“ tris kartus, vaikas turi atkartoti tikslų jūsų būgno ritmą. Užduotis vis sunkinkite.
13. **Skiemenavimas**. Jei vaikui sunku ištarti daugiaskiemenį žodį, pasiūlykite žiūrėti jums į lūpas ir lėtai, skiemenuodami jį tarkite. Tarkite skiemenuodami žodį kartu su vaiku.
14. **Klausymas.** Klausykite muzikos, garso įrašų, pasakų, dainų, tekstų ir t.t.
15. **Skaitymas.** Kiekvieną dieną kartu skaitykite knygeles ir jas aptarkite.
16. **Klauskite** vaiko, jei jam neišeina atsakyti, atsakykite jūs.
17. **Visada atsakykite į vaiko klausimus**. Kai vaiko kalboje atsiranda klausimas „kodėl“, labai svarbu su vaiku bendrauti ir viską paaiškinti.
18. **Lavinkite pojūčius**, kurie leidžia pažinti pasaulį: šviesą, formą, spalvą, garsą, prisilietimą, skonį, kvapą.
19. **Žaiskite žaidimus**, kurie lavina vaiko kalbą, pvz., „Kas skambėjo?“(Ant stalo padėkite keletą skambančių žaislų (galite panaudoti dėžutes su skirtingomis medžiagomis viduje). Kai vaikas paeiliui paklausys visų garsų, paprašykite jį trumpam užsimerkti ir paskambinkite vienu žaisliuku. Vaikas turi atspėti, kurio žaislo garsą jis girdėjo.), „Atspėkite“ (Paraginkite vaikus atspėti, apie kuriuos gimines ar draugus jūs pasakojate, pabrėždami jiems būdingas savybes, išvaizdą, įpročius: *„Ji yra šiek tiek vyresnė“* arba *„Ji visada atneša ko nors skanaus“.* Jei vaikui sunku įvardinti, atsakykite jūs, taip praturtinsite vaiko žodyną.) ir t. t.
20. **Žaiskite žaidimus**, kurie lavina vaiko mąstymą, dėmesį, atmintį.
21. **Lavinkite vaiko pirštukų motoriką.** Skatinkite vaiką piešti, spalvinti, konstruoti, lipdyti, karpyti, varstyti, dėlioti, klijuoti, segioti, kaišioti, glamžyti, lankstyti ir visa kita, ką galime žaisti, siekdami išlavinti pirštukų judesius.
22. **Tikslinkite vaiko erdvės, laiko ir regimąjį suvokimą.** Nusakykite daiktų formą, dydį, spalvą, padėtį kitų daiktų ir vaiko atžvilgiu, įvardinkite atliekamus veiksmus ir judėjimą erdvėje (pvz., kairėn, dešinėn, aukštyn, žemyn, aplink ir pan.), skirkite dešinę ir kairę, tinkamai vartokite prielinksnius (ant, po, už, prie, į, virš, tarp, per...), atrinkite, grupuokite ir lyginkite daiktus (pagal vieną, du, o vėliau ir tris požymius), vartokite žodžius, reiškiančius laiką: para, jos dalys (rytas, diena, vakaras, naktis), savaitė, jos dienų pavadinimai (pirmadienis, antradienis ir t. t.), metų laikai (žiema, pavasaris, vasara, ruduo), mėnesių pavadinimai ir kt.
23. **Aplinka.** Kiek įmanoma žaisdami, skaitydami venkite pašalinio triukšmo, tegul tuo metu nesigirdi kažkur esančio televizoriaus ar radijo imtuvo.
24. **Medijos, elektroniniai (kalbantys) žaislai.** Kai vaikas žaidžia su elektroniniu (kalbančiu) žaislu, tėvai kur kas mažiau komunikuoja su vaiku, vaikai taip pat mažiau taria garsų, dažnu atveju elektroninę kalbą vaikui suprasti sunkiau, nes: vaikas nemato lūpų judesių, nėra akių kontakto, tonas ir intonacijos – nenatūralios. Ribokite kompiuterio ir televizoriaus žiūrėjimą. Jie neskatina vaiko kalbos. Jaunesniems nei 18 mėn. kūdikiams ekranai ir technologijos nerekomenduojami. Vaikai neturėtų leisti laiko prie ekranų vieni. Tas laikas turi būti kartu su suaugusiuoju. Vaikai turėtų mums trukdyti, klausti ką veikia?, kodėl? ir kas čia?, o tėvai turėtų kalbėti, atsakyti, paaiškinti, bendrauti (taip kurti kalbos (ir santykių) pagrindus.
25. **Nebūkite** per daug reiklūs vaiko kalbai, nemuštruokite. Vaikų kalba vystosi skirtingu tempu ir jei jūsų vaikas kalba kiek mažiau, nei bendraamžiai, jis tikrai ne vienintelis toks!
26. **Atminkite,** kad **kalbos mokymasis turi būti įtrauktas į kasdienį vaiko gyvenimą**. Nereikia ieškoti laiko „pamokoms“. Pasinaudokite galimybe mokytis atlikdami kasdienius veiksmus: maudydami vaiką vonioje, vakarienės, žaidimo kartu metu ar net keliaudami automobiliu/autobusu ir sudominkite tuo visą šeimą. Kalbos vaikas mokosi pamėgdžiodamas, kartodamas, žaisdamas, įvairių veiklų metu.